**Jegyzőkönyv**

Készült: Bükkzsérc Község Önkormányzata Képviselő-testületének a művelődési házban **2019. augusztus 29-én** 1600 órakor megtartott nyílt üléséről.

Jelen vannak:

1. Vasas Csaba polgármester
2. Boldizsár Bertalan Gyula alpolgármester
3. Csattos László képviselő
4. Majnár Csaba képviselő
5. Kerékgyártó Károly képviselő
6. Kiss Károly képviselő
7. Lénárt Sándor képviselő 16 óra 5 perckor érkezett meg.

Tanácskozási joggal: Farmosi Zoltán jegyző (jelenléti ív a jegyzőkönyv **1. sz**. melléklete)

A képviselő-testület tagjai napirendi pontokat 6 igen, 0 nem 0 tartózkodás szerint a következők szerint fogadták el. (A meghívó a jegyzőkönyv **2. sz**. melléklete.).

**Az ülés napirendje:**

1. Tájékoztató az elmúlt testületi ülés óta tett fontosabb intézkedésekről, eseményekről

Előterjesztő: Vasas Csaba polgármester

1. Helyi Választási Bizottság megválasztása

Előterjesztő: Farmosi Zoltán jegyző

1. Gyermekétkeztetési és egyéb étkezési térítési díjak megállapításáról szóló rendelet módosítása

Előterjesztő: Farmosi Zoltán jegyző, Kerékgyártó Károly ÜB elnök

1. Indítványok, javaslatok
2. **napirendi pont**

**Tájékoztató az elmúlt testületi ülés óta tett fontosabb intézkedésekről, eseményekről**

**Vasas Csaba polgármester:** fűnyírás volt az egész községben, előkészültünk a favágó-versenyre, vízátereszt javítottunk a felső boltnál, locsolgatunk, szépítjük a virágokat. Elkezdődött a műv.ház felújítás, kiszedték a hátsó ablakokat, ajtókat. Felvették a vis maior károkat, van rá több napunk, hogy beadjuk a pályázatokat. Közben hivatalosan elfogadták, benyújtottunk a Magyar Falu programban, az óvoda tető pályázatot.

**A képviselők a beszámolót jóváhagyólag elfogadták.**

1. **napirendi pont**

**Helyi Választási Bizottság megválasztása**

**Farmosi Zoltán jegyző:** a napirendi ponthoz a képviselők írásos előterjesztést kaptak ( jegyzőkönyv sz. melléklete) Lejár a mandátuma a Helyi Választási Bizottságnak, a vonatkozó törvény és rendelet alapján meg kell az új HVB-t választani, mindenki nyilatkozott, az összes meglévő tag vállalta a további munkát. Ugyanazok a személyek vannak jelölve, akik eddig voltak, a testületnek az a dolga, hogy – mivel módosító indítványt nem tehet – megszavazza a Helyi Választási Bizottságot a következő ciklusra. 5 éves ciklus van, a következő önkormányzati választásokig van mandátumuk.

**Vasas Csaba polgármester:** jegyző urat kérdeztem, hogy nem-e kellene fiatalítani, de mindenki vállalta.

**Farmosi Zoltán jegyző:** mindenkinek megvolt a lehetősége, senki nem mondott le, mindenki tovább akarja ezt csinálni.

**Vasas Csaba polgármester:** van-e valakinek kérdés, hozzászólás? Ha nincs, akkor, aki elfogadja kézfelnyújtással szavazzon.

**A szavazásban részt vevő képviselők száma.**

**A képviselő-testület 7 igen, 0 nem és 0 tartózkodással a következő határozatot hozta:**

**45/2019. (VIII. 29.) Kt. határozat**

**Tárgy:** Bükkzsérc Község Helyi Választási Bizottság tagjainak megválasztásáról

Bükkzsérc Község Önkormányzatának Képviselő-testülete Bükkzsérc Község Helyi Választási Bizottságának **tagjává megválasztja:**

**Makó Erika Bükkzsérc, Dózsa Gy. u. 17.**

**Fülöp Andrásné Bükkzsérc, Rákóczi út 129.**

**Hák Adorján Bükkzsérc Petőfi út 19.**

**Hák Sándorné Bükkzsérc Rákóczi út 83/A.**

**Török Erzsébet Bükkzsérc Rákóczi út 191.**

**póttagjává:**

**Bérczes István Bükkzsérc Ady Endre u. 20.**

**Lászlóné Makó Irén Bükkzsérc, Petőfi út 14.**

szám alatti lakosokat.

A képviselő-testület felkéri a jegyzőt a határozattal összefüggő szükséges intézkedések megtételére.

**Felelős:** HVI vezető

**Határidő:** 2019. szeptember 1.

1. **napirendi pont**

**Gyermekétkeztetési és egyéb étkezési térítési díjak megállapításáról szóló rendelet módosítása**

**Vasas Csaba polgármester:** a napirendi ponthoz a képviselők írásos előterjesztést kaptak (jegyzőkönyv sz. melléklete). Az Ügyrendi Bizottság megtárgyalta, átadom a szót az elnöknek.

**Kerékgyártó Károly ÜB elnök:** az Ügyrendi Bizottság megtárgyalta és elfogadásra javasolja ezt a rendeletet.

**Farmosi Zoltán jegyző:** erről nemrég tárgyaltatok a júliusi testületi ülésen. Akkor egyhangúan elfogadtátok a 20 %-os emelést. Ennek az átvezetése történik a rendeletben, a szerződés záradékolása újabb egy évvel meghosszabbodik.

**Vasas Csaba polgármester:** ezzel kapcsolatban van-e valakinek kérdése?

**Kerékgyártó Károly képviselő:** előző testületi ülésen telefonon egyeztettél, akkor ezt elfogadtuk.

**Farmosi Zoltán jegyző:** szükséges egy egyedi határozatot is elfogadni, mert az önkormányzati rendeletben a gyermekétkeztetésnek a térítési díjai szerepelhetnek csak, ha az önkormányzat vendégétkeztetést is biztosít, akkor azt egyedi határozatban kell meghozni.

**Vasas Csaba polgármester:** aki egyetért a rendeletben foglaltakkal, kézfelnyújtással szavazzon.

**A szavazásban részt vevő képviselők száma.**

**A képviselő-testület 7 igen, 0 nem és 0 tartózkodással a következő rendeletet alkotta:**

**Bükkzsérc Község Önkormányzata Képviselő-testületének**

**7/2019. (VIII.29.) önkormányzati rendelete**

**a gyermekétkeztetési és egyéb étkezési térítési díjak megállapításairól szóló 5/2018. (VIII.02.) önkormányzati rendelet módosításáról**

**(a rendelet szövege mellékletként csatolva)**

**A szavazásban részt vevő képviselők száma.**

**A képviselő-testület 7 igen, 0 nem és 0 tartózkodással a következő határozatot hozta:**

**46/2019. (VIII.29.) Kt határozat**

**Tárgy**: Vendég (külsős) étkezők étkezési térítési díja

Bükkzsérc Községi Önkormányzat Képviselő-testülete a vendég (külsős) felnőtt étkezők napi egyszeri (ebéd) étkezési térítési díját az alábbiakban állapítja meg.

**Vendég (külsős) étkezők: 840 Ft/ebéd**

 A térítési díjak az Áfa-t tartalmazzák

**Határidő**: 2019. szept. 1., ill. folyamatos

**Felelős:** polgármester

**4.napirendi pont**

**Indítványok, javaslatok**

**Farmosi Zoltán jegyző:** kiküldtük a jelentést az utóellenőrzésről. (jegyzőkönyv 4.sz.mell) Két dologban van intézkedési terv, azóta már be is ment a kincstárba. Éves ellenőrzési tervet kell csinálni, ahogyan ők kérik mind az óvodára, mind az önkormányzatra vonatkozóan. Másik pedig a leltározás és selejtezési munkák elvégzése. Kifogásként ez a két dolog szerepel az intézkedési tervben, gyakorlatilag ezeken kívül mindent végrehajtottunk, amit kértek.

**Vasas Csaba polgármester:** ezzel van most tennivaló?

**Farmosi Zoltán jegyző:** jóváhagyó határozat kell hozzá.

**Kerékgyártó Károly képviselő:** intézkedési tervet kell elfogadni.

**Farmosi Zoltán jegyző:** én már azt be is vittem a kincstárba.

**Kiss Károly képviselő:** részben teljesültek, mint ahogy nálunk mindig részben szoktak teljesülni az ellenőrzések alkalmával bizonyos dolgok. Mi van benne a jelentésbe, az van benne, hogy intézkedési tervet kell készíteni, mert megint valami hiányosság van.

**Farmosi Zoltán jegyző:** intézkedési terv mindig van.

**Boldizsár Bertalan Gyula alpolgármester:** a kataszter rendszer még az a régi Dos-os?

**Farmosi Zoltán jegyző:** az asp rendszert használjuk.

**Boldizsár Bertalan Gyula alpolgármester:** az adatbázis az honnan jön?

**Farmosi Zoltán jegyző:** azt át kell emelni az asp-be. Az intézkedési tervben a megállapításoknak a végrehajtásáról szóló dolgokat kell elfogadni. November 30-i határidővel van előírva ezeknek a feladatoknak az elvégzése.

**Vasas Csaba polgármester:** aki jóváhagyólag elfogadja kézfelnyújtással szavazzon.

**A szavazásban részt vevő képviselők száma.**

**A képviselő-testület 7 igen, 0 nem és 0 tartózkodással a következő határozatot hozta:**

**47/2019. (VIII.29.) Kt határozat**

**Tárgy:** B-A-Z Megyei Magyar Államkincstár utóellenőrzési jelentésének elfogadása

Bükkzsérc Község Önkormányzatának Képviselő-testülete megtárgyalta a polgármester előterjesztésében a B-A-Z Megyei Magyar Államkincstár utóellenőrzési jelentését.

A Képviselő-testület az utóellenőrzésben foglaltakat

**jóváhagyólag elfogadja.**

Felelős: Farmosi Zoltán jegyző

Határidő: azonnal

**Külterületi utak fejlesztése, valamint gépbeszerzés Bükkzsérc, Noszvaj, Bogács és Cserépfalu településeken tárgyú pályázat megvalósításához önerő biztosítása**

Vasas Csaba polgármester: többletköltséget kérünk a pályázathoz, de a pályázat benyújtásához meg kell szavazni, hogy ha nem nyer a pályázat, akkor az önerőt biztosítsa. Az önerő biztosítása Bükkzsérc részéről 7.627.128 Ft. Aki ezt az önerő biztosítást támogatja kézfelnyújtással szavazzon.

**A szavazásban részt vevő képviselők száma.**

**A képviselő-testület 7 igen, 0 nem és 0 tartózkodással a következő határozatot hozta:**

**48/2019. (VIII.29.) Kt határozat**

**Tárgy:** Külterületi utak fejlesztése, valamint gépbeszerzés Bükkzsérc, Noszvaj, Bogács és Cserépfalu településeken tárgyú pályázat megvalósításához önerő biztosítása

Bükkzsérc Község Önkormányzatának Képviselő-testülete a VP6-7.2.1-7.4.1.2.-16 kódszámú Külterületi utak fejlesztése, valamint gépbeszerzés Bükkzsérc, Noszvaj, Bogács és Cserépfalu településeken tárgyú pályázat megvalósításához a támogatói okiratban feltüntetett önerőn kívül bruttó 7.627.128 Ft-os önerőt a költségvetésében biztosítja.

Felelős: polgármester

Határidő: azonnal

**Vasas Csaba polgármester:** van-e valakinek indítványa, javaslata?

**Kiss Károly képviselő:** úgy tudom, hogy van itt egy elutasított első lakáshoz jutók támogatás. Kértem, hogy adja be újra, ne a jegyző úr utasítsa el, hanem majd döntsön a testület.

**Farmosi Zoltán jegyző:** én nem utasítottam el senkit, mert nem is találkoztam az igénylővel. Valószínű az előadó vette elő a rendeletet, megnézte, hogy a kérelem alapján mire jogosult és mondta neki, hogy ne adja be.

**Kiss Károly képviselő:** teljesen mindegy, van itt egy másik illető, aki tudja, hogy a szemünkbe mondta az illető, hogy nem felelnek meg a jogi feltételeknek a jegyző szerint. Szerintem ezt most akkor kitaláltam?

**Farmosi Zoltán jegyző:** akkor elmondom, hogy hozzám az előadó jött be, hogy van egy kérelem, mondtam, hogy meg kell nézni a rendeletet, hogy megfelelnek-e a feltételeknek és ha nem fér bele a rendeletben foglaltaknak, akkor fölösleges beadnia.

**Kiss Károly képviselő:** nem fölösleges. Mert én ezzel az illetővel beszéltem, mint a szociális bizottság elnöke. Kértem, hogy adja be, úgy is volt, hogy beadja és mi itt megbeszéljük, ennek ellenére nem került be. Tóth Sándorról van szó, ideköltöztek a faluba, szerették volna igénybe venni, ami el lett utasítva. Javasolnám a testületnek, hogy ők ugyanúgy megérdemlik azt az összeget, mivel 4 fővel bejelentkeznek, mint akik színlelt szerződéssel kérték ugyanezt.

Én kérem a testületet, hogy igaz, hogy nem került be, de támogassuk.

**Farmosi Zoltán jegyző:** akkor módosítani kell a testületnek a rendeletet, ennek nincs akadálya, a képviselő-testület dönti el.

**Vasas Csaba polgármester:** lesz még testületi ülés, majd akkor megtárgyaljuk, ez most rendkívüli ülés volt. Akkorra adják be és meg tudjuk szavazni. A szeptemberi ülésen majd megtárgyaljuk.

Több tárgy nem lévén a polgármester a képviselő-testületi ülést bezárja.

K.m.f.

Farmosi Zoltán Vasas Csaba

jegyző polgármester